KIRJALLINEN KYSYMYS P-2953/97 komissiolle esittäjä(t): Angela Sierra González (GUE/NGL) (10. syyskuuta 1997)

Aihe: Tindaya-vuoren ja sen ympäristön suojeleminen

Fuerteventuran saarella (Kanarian saaret) sijaitsee Tindayan vuori. Tämä kulttuurisesti, kansantieellisesti, arkeologisesti, luonnon ja geologian kannalta erittäin kiinnostava vuori on julistettu ¨kansalliseksi monumentiksi¨ Kanarian saarten suojelualueita koskevalla lailla, ¨kulttuurinähtävyydeksi¨ Espanjan historiallista perintöä koskevassa laissa (vuoressa on merkittäviä ennen Espanjalaisten saapumista tehtyjä jalan muotoisia kaiverruksia) ja Espanjan geologinen kaivosinstituutti on nimennyt sen ¨geologisesti merkittäväksi alueeksi¨.

Toisaalta vuorella kasvaa Kanarian saarten endeeminen kasvilaji ¨caralluma burchardii¨, jota tavataan ainoastaan Lanzaroten ja Fuerteventuran saarilla, joka on neuvoston habitat-direktiivin 92/43/ETY ((EYVL L 206, 22.7.1992, s. 7. )) liitteen II luettelossa.

Esperanza Beltrán Tejeran, La Lagunan yliopiston farmasian laitoksen kasvibiologian professorin viimeaikaisessa raportissa sanotaan, että kyseisellä vuorilla elää tämän lajin populaatio alueella, jota kutsutaan ¨maisemallisesti arvokkaaksi ja endeemisten lajien elinpaikaksi¨ ja toisaalta hyvin haavoittuvaksi. Raportissa suositellaan täydellistä suojelua ja ei ainoastaan tämän lajin vaan koko Tindaya-vuoren heikossa kunnossa olevan kasvillisuuden tervehdyttämistä tulevaisuudessa.

Kuitenkin tällä hetkellä alueella kaivetaan betonin runkoainetta, ja Kanarian saarten hallitus on tilannut kuvanveistäjä Eduardo Chillidalta vuoreen sisään rakennettavan veistoksen, jota varten vuorta kaivettaisiin tyhjäksi ja sinne tehtäisiin 50 x 50 x 50 metrinen kuutio. Tällainen toiminta on täysin vastoin Tindayan suojelutavoitteita ja ne ovat juristien ja ekologien mukaan laittomia ja merkitsevät vuoren ja siihen liittyvien arvojen heikentämistä.

Tietääkö komissio kuvailluista tapahtumista? Onko se valmis tutkimaan La Lagunan yliopiston raporttia, johon tässä kysymyksessä viitataan?

Pitääkö komissio Tindayan vuoren, ja erityisesti ¨caralluma burchardiin¨ suojelun kannalta sopivana betonin runkoaineen kaivamista, ja veistoksen rakentamista, jonka myötä väistämättä tulisi kaivostoimintaa, maansiirtoa, tunnelien rakentamista ja ihmisen aiheuttamaa painetta alueelle jne?

Uskooko komissio, että mainitut vuoreen kohdistuvan toiminnan aiheuttamat uhkat ja nykyiset kaivaukset ovat direktiivin 92/43/ETY mukaisia?

Mihin toimenpiteisiin komissio on valmis ryhtymään Tindaya-vuoren ja sen ympäristön tilan huonontumisen estämiseksi?

Komission jäsenen Ritt Bjerregaardin komission puolesta antama vastaus (6. lokakuuta 1997)

Komissio on tietoinen parlamentin jäsenen mainitsemista seikoista, sillä Kanarian saarilla toimiva kansalaisjärjestö on toimittanut sille vastikään asiaa koskevia tietoja.

Komissiolle toimitettiin myös Lagunan yliopiston raportti, jonka mukaan Kanarian saarilta on löydetty 29 Caralluna bouchardii -lajin populaatiota, joiden arvioidaan käsittävän yhteensä noin 1800 yksilöä. Tindaya-vuoren populaatio käsittää 50 yksilöä.

Espanja ei ole toistaiseksi ehdottanut Tindaya-vuoren aluetta sisällytettäväksi perustettavaan Natura 200 -verkkoon. Makaronesiaa käsittelevässä biomaantieteen seminaarissa Caralluna buchardii -lajia ei pidetty riittävän edustettuna, joten Espanjaa on on pyydetty ehdottamaan uusia Natura 2000 -alueita tämän lajin säilymisen varmistamiseksi.

Luontotyyppien sekä luonnonvaraisen eläimistön ja kasviston suojelusta annetun direktiivin 92/43/EY 6 artiklan säännöksiä ei sovelleta Tindaya-vuoren alueeseen. Mainittu alue ei sisälly Natura 2000:tta koskevaan yhteisön luetteloon, eikä se ole poikkeuksellinen alue, jolla esiintyy sellainen ensisijaisesti suojeltava laji, jonka osalta komissio voisi aloittaa mainitun direktiivin 5 artiklassa säädetyn neuvottelumenettelyn Espanjan kanssa.

Tindaya-vuoren ja sen luonnon, kulttuurin ja geologian suojeleminen kuuluu Espanjan viranomaisten toimivaltaan.